
Janice Preston

Omgitt av rykter

Oversatt av Randi Toresen.

MINISERIE: FALLE FOR FRISTELSEN

 


Til min fantastiske redaktør, Julia,

som var den som ga meg ideen til å belønne

Harriet med sin egen «lykkelig alle sine dager».


Første kapittel

Februar 1812

Harriet, lady Brierley, gikk frem og tilbake i den overdådige stuen på Tenterfield Court mens hun repeterte de ordene hun ville si til sir Malcolm Poole. Hvis hun hadde visst at baronetten svevde mellom liv og død, ville hun ikke ha foretatt denne reisen fra London. Men hun hadde ikke visst det, og nå som hun var kommet hele den lange veien til Kent, kunne hun jo like godt stille spørsmålene hun var kommet for å få svar på. Hun var på Tenterfield for å oppdage sannheten om fortiden og hjelpe sin venninne Felicity Stanton å komme over søsterens død. Harriet var overbevist om at sir Malcolm hadde nøkkelen til den spesielle gåten.

Felicitys eldre søster, Emma, hadde bare vært atten, en uskyldig jente som ble forført og besvangret. Hun hadde ikke sett noen annen løsning på situasjonen enn å begå selvmord da mannen som hun trodde elsket henne, sviktet henne så hensynsløst.

Harriet undertrykte et gys. Hun kunne så veldig lett ha lidd samme skjebne. Gud være lovet …

Hun gikk gjennom værelset og stilte seg foran portrettet av baronetten. Det var malt i hans yngre dager, men han var fremdeles langt fra gammel. Han så ned på henne, overveldende vakker med sine magre, aristokratiske trekk, mørkt, kastanjebrunt hår og et dypgrønt, uutgruunelig blikk. Harriet grøsset, delvis fordi hun visste hvem denne mannen var – eller hva han hadde vært – delvis på grunn av likheten med … Hun styrte tankene besluttsomt over i en annen retning. Denne reisen kom helt sikkert til å vekke smertefulle minner … hun måtte heve seg over dem … konsentrere seg …

«Lady Brierley. Hva skyldes denne ære?»

Harriet stivnet. Det kunne ikke stemme. Hadde hun tryllet ham frem i levende live bare ved å la tankene få et ørlite glimt av minnene? Hun ble svett i håndflatene og tørr i munnen, men trakk pusten dypt og mønstret sine mange års erfaring i å skjule følelsene sine da hun snudde seg.

Han var rammet inn av døråpningen.

Benedict.

Etter så lang tid.

Han hadde de samme lange, slanke bena og de brede skuldrene, men dette var en mann, ikke den ungdommen hun en gang hadde kjent. Haken var like bestemt, men den høye pannen under det kjente, rødrevfargede håret hadde fått noen rynker. Leppene hans var strammet til en avvisende strek og de grønne øynene spiddet Harriet mens hun stirret inn i ansiktet hans. Blikket hans vek ikke. En katt som forfølger byttet sitt kunne ikke ha vært mer konsentrert.

Harriet svelget, det føltes som om hun hadde glasskår i strupen.

«God ettermiddag, mr Poole.» Kom de beherskede ordene virkelig fra hennes lepper? Hun ble modigere – hun hadde stått overfor verre ting enn dette. «Jeg beklager at jeg kommer uanmeldt. Jeg var ikke klar over at din … » Hva var forholdet til sir Malcolm igjen? Det eneste hun husket, var at han hadde vært Benedicts formynder. « … Sir Malcolm var så syk. Jeg hadde håpet å få noen ord med ham.»

«Han er fetteren min. Jeg er den eneste andre Poole som er igjen nå.»

«Jeg beklager.» Klisjeen satt løst på tungen hennes. Hun beklaget ikke noe. Verden ville være et bedre sted uten Poole-ene. Men hun skulle fortsatt være høflig. Ikke vise noe av bitterheten hun følte. Sir Malcolm hadde brukt livet sitt på å more seg, en utsvevende libertiner som ga blaffen i de ødelagte livene som fulgte i kjølvannet hans. Felicitys stakkars søster hadde bare vært ett av ofrene hans. Og Benedict hadde vist seg å være like foraktelig, like likegyldig med hjertesorgen han etterlot seg. Det var neppe overraskende, med sir Malcolm som eneste rollemodell siden barndommen.

Benedict kom inn i midten av rommet, og luften lot til å dirre mellom dem. Hun vek ikke, men kunne ikke la være å kaste et fort blikk på piken sin, Janet, som satt på en stol ved peisen. Benedict fulgte blikket hennes.

Jeg er i det minste ikke alene.

«Hvorfor er du her?» Ordene var lave. Benedicts grønne øyne boret seg inn i Harriets. «Hadde du planlagt å gifte deg med nok en velstående mann på dødsleiet?»

«Brierley lå ikke på dødsleiet! Og jeg hadde ikke en sj … » Harriet lukket munnen med et smell. Hun hadde holdt ut i mer enn sju år med den lidderlige fyren. Sju år med elendighet og vemmelse, tomme armer og knust hjerte. Alt sammen på grunn av Benedict Poole.

Ikke på en million år hadde hun trodd at hun ville møte ham her. Han hadde reist utenlands – til den andre kanten av jordkloden. Og selv det var ikke langt nok borte for Harriet. Hatet mot denne mannen svulmet da minnene hun hadde undertrykt så lenge, strømmet gjennom hodet hennes.

De løgnaktige ordene. De falske løftene.

Hun skjulte alle tegn til følelser. Han måtte aldri få vite hvordan hjertet hennes fremdeles verket over det som kunne ha vært. Hun rettet seg opp i skuldrene og hevet haken.

«Hvis sir Malcolm kan ta imot meg, ville jeg være takknemlig for et par ord med ham.»

Hun så mot vinduet – skyene hadde smeltet sammen til en jevn, hvit og tom utsikt. Noen snøflak virvlet forbi. Snøen som hadde truet hele formiddagen, hadde omsider begynt å falle. «Jeg vil gjerne dra igjen før været blir dårligere. Om du ville være så vennlig.»

Benedict bukket og pekte mot døren. «Dine ønsker er min lov, mylady», sa han. Ordene var monotone og uten følelser.

«Takk.»

Hun stavret bort til døren og gikk like forbi ham … altfor nært … duften av ham overmannet sansene hennes. Den vekket minner og tente følelser som hun aldri hadde trodd hun ville oppleve på nytt. Den enestående maskuliniteten hans, kjent selv etter elleve lange år, krydret og berusende … og brandy. Brandy? Så tidlig på dagen? Han var en Poole tvers igjennom. Ingen ting hadde forandret seg.

«Kom, Janet.»

Harriet feide ut i den luftige hallen, der en imponerende eiketrapp svingte opp til annen etasje. Alt vitnet om sir Malcolms velstand, fra de utsøkte landskapsgobelinene på veggene og de elegante kinesiske porselensvasene og bollene som prydet de mange konsollbordene, til de flotte krystallysekronene som hang over det runde bordet i midten med en urne fylt med sjasminer, liljer og magnolia. I februar! Til tross for sin ødselhet hadde sir Malcolm tydeligvis ikke brukt opp den enorme formuen sin. Og Benedict ville sannsynligvis arve det hele. Pluss tittelen. Han fortjente ikke noe av det, men hun skulle ikke la ham få lov til å gjøre henne bitter av den grunn. Aldri mer.

De sa ikke et ord mer til hverandre mens de gikk opp trappen side om side med Janet i hælene. Harriet sa til seg selv at hun var glad til. Hun hadde ingen lyst til å utveksle obligatoriske høflighetsfraser.

De kom frem til en dør som Benedict åpnet.

«Lady Brierley er her for å treffe sir Malcolm», sa han før han viste Harriet og Janet inn. Så lukket han døren bestemt etter dem.

Det var stekende hett i rommet. Dette var ikke hovedsoverommet, som Harriet hadde forventet, men et mye mindre værelse, smakløst innredet i høyrødt og gull. Ildstedet var fylt med kull som avga en kvelende varme, og Harriet kjente at ansiktet begynte å gløde. Luften var totalt innestengt, og stanken satte seg langt bak i halsen. Hvordan kunne noen bli frisk i slike omgivelser?

En enorm seng dominerte rommet, og det røde sengeteppets glatte overflate ble så vidt brutt av den utmagrede mannen som lå der. Det var vanskelig å fatte at dette var den samme mannen som hun alltid hadde kjent som sterk og vital. Han så eldgammel ut, men – hun foretok et raskt regnestykke i hodet – han kunne ikke være mer en åtteogførti. Ansiktet var magert som et skjelett og den blodløse huden var slapp, men øynene var fremdeles årvåkne. De dominerte det innsunkne ansiktet og betraktet Harriet med den samme kalde vurderingen som hun husket fra barndommen og de gangene hennes vei hadde krysset sir Malcolms i løpet av ekteskapet med Brierley. Hun ble fylt av avsky.

«Så du hørte at jeg lå for døden, er det så?» Stemmen var en tørr og sprukken hvisking. «Du tenkte kanskje at du ville gjøre et nytt forsøk på å sikre deg Benedicts arv?»

«Jeg er ikke det minste interessert i din fetter», sa Harriet. «Jeg er lei for at du befinner deg i en slik tilstand, men jeg er her i et helt annet ærend. Jeg visste ikke at du var syk, og jeg ante ikke at mr Poole var her, ellers ville jeg ha tenkt meg om to ganger før jeg gikk over dørterskelen din.»

Han lo hest. «Han har ikke skiftet mening siden første gang du forsøkte å kapre ham. Den gutten er ingen dumming, og var det heller ikke som ung. En ekte Poole. Han så tvers gjennom deg da, og han ser tvers gjennom deg nå. Han streber høyere enn til det som ble igjen etter Brierley, kan jeg forsikre deg.»

Harriet bet seg i tungen for ikke å la seg provosere. Det lot til at ikke engang hans skapers nært forestående dom kunne sette en stopper for sir Malcolms gift. Hun lette fortvilt etter de rette ordene for å spørre ham ut om Felicitys søster. Da hun hadde bestemt seg for å komme til Tenterfield, hadde hun ikke forestilt seg at hun vil finne sir Malcolm på dødsleiet.

«Vel, jente, hva er det du vil? Jeg har ikke tid å kaste bort på sånne som deg. Fortell meg hva det er du vil og forsvinn. Fletcher?» Han henvendte seg til tjeneren som sto ved vinduet. «Denne ladyen får ikke oppholde seg et minutt mer enn nødvendig under mitt tak.»

Mannen bukket. «Ja vel, sir.»

Harriet behersket sinnet sitt. «Jeg ønsker å spørre deg om noe som skjedde i fortiden. Husker du lady Emma Weston? Hun var til stede i lord Watchetts selskap samtidig som deg, sommeren 1802.»

Sir Malcolm senket øyelokkene for å skjule øynene sine. «Hvordan kan du vente at jeg skal huske en bestemt jentunge blant så mange?»

«Hun var lady Baverstocks datter. Det var året etter lord Baverstocks død.»

De smale leppene hans skilte seg, og Harriet for sammen da han stakk tungen frem og fuktet leppene. «Ja, selvfølgelig. Den gylne engelen.»

Harriet ble kvalm. Tiden hadde glattet over akkurat hvor ufordragelig sir Malcolm hadde vært, men han hadde vært uimotståelig sjarmerende overfor de unge uskyldighetene han hadde sett seg ut. Harriet kunne godt forstå at en naiv ung pike kunne falle for løgnene hans. Hun hadde vært heldig som hadde vært immun overfor tilnærmelsene hans da hun var ung nok til å appellere til ham. Hun hadde motstått ham fordi hun var forelsket i Benedict. Tiden hadde vist at hun hadde vært akkurat like naiv som stakkars Emma, som hun var overbevist om at sir Malcolm hadde forført, satt barn på og forlatt. Emma hadde sluppet unna ved å ta sitt eget liv. Harriet hadde ikke vært så feig – eller, muligens, så modig – da hennes hjerte ble knust … men det hadde vært mange ganger i årene som Brierleys hustru at selvmord hadde virket som en fristende utvei.

«Så det var deg», sa hun til mannen i sengen. «Hun skrev til deg etter den sommeren dere møtte hverandre. Hun var forelsket i deg.»

Han vred hodet over på siden. «Jeg sa jeg møtte henne. Jeg har ikke innrømmet noe mer.»

Men Harriet visste, uten en skygge av tvil, at sir Malcolm var mannen som hadde forført Felicitys søster. Han hadde vært en skjørtejeger av den aller verste sorten, hun trengte ikke tilståelsen hans. Hun lente seg nærmere og pustet gjennom munnen for å unngå den sure lukten som kom fra sengen.

«Hun begikk selvmord! Du forførte henne og sviktet henne, og hun  begikk selvmord fordi hun ventet ditt barn.»

Han så på henne, og de smale øynene glitret. «Best for henne. Et farløst barn mindre å bekymre seg for. Ikke sant, mylady? Men du klarte ikke engang det, gjorde du vel? Mistet det, hvis jeg husker riktig. Så uforsiktig av deg.»

Harriet for sammen og kjente en skarp smerte i brystet. Hun måtte komme seg ut. Nå. Hun skulle aldri ha kommet. Hun forsto plutselig at denne reisen ikke bare dreide seg om Emma, men også om henne selv. Det var et forsøk på å forstå den retningen livet hennes hadde tatt etter at hun hadde forelsket seg i Benedict. Og hun innså at hun og Emma hadde vært de samme lettroende ofrene for menn som brukte og misbrukte dem og løp fra ansvaret.

«Jeg håper … » Ordene forstummet på tungen. Nei, hun ville ikke si noen trøstens ord til denne avskyelige mannen uansett om han var døende eller ei. Hun gikk til døren.

Utenfor lente Harriet seg mot veggen og trakk pusten dypt og skjelvende. Janet fomlet i lommene sine og bød henne litt luktesalt. Hun hadde vært hos Harriet siden de aller første dagene i Harriets ekteskap med Brierley, og hadde vist seg å være en lojal og beskyttende venn for den unge og forvirrede bruden. Harriet hadde for lengst velsignet den dagen den eldre kvinnen var blitt utpekt til å være piken hennes.

Hun viftet luktesaltet bort. «Nei, jeg skal ikke besvime, jeg lover deg. Jeg prøver bare å få kontroll over sinnet mitt.» Hun tvang frem et smil for å berolige Janet og så bort på den lukkede soveromsdøren. Hvordan kunne en slik mann ha klart å leve med seg selv alle disse årene? Hun rettet seg opp og glattet over skjørtene sine.

«Kom, la oss gå. Vi må komme oss tilbake til Rose så fort vi kan i tilfelle det blir skikkelig snøstorm.»

Hun hadde bestilt overnatting på Rose Inn i Sittingbourne, bare seks kilometer fra Tenterfield Court. Planen var å bli der over natten og returnere til London neste dag. Da kunne Harriet fortelle Felicity det hun hadde fått vite. Hun håpet at nyhetene ikke ville bli for forferdelige for venninnen, som nå ventet barn selv.

Hun var glad for at det ikke var tegn til Benedict da de gikk ned trappen og gjennom døren til den store hallen med en gammel, sotete grue i hver ende. Butleren sendte beskjed til stallene om at den leide vognen deres med firspannet skulle kjøres frem til døren, og en stuepike løp for å hente reisekappene deres, muffer og hatter. Det var kaldt ute, og de var godt utstyrt for reisen tilbake til London med haugevis av tepper og skinnfeller i vognen.

«Vognen venter utenfor, mylady», sa butleren. «Vær forsiktig, det kan være glatt. Cooper her hjelper dere.»

En lakei tok et skritt frem, Harriet tok den ene armen hans og Janet den andre. De kom ut i en forvandlet verden. Snøen virvlet i luften, og hun kunne så vidt skimte trærne som sto på hver side av den store oppkjørselen. Østavinden kom i voldsomme kast, blåste snøen vannrett og sved i Harriets kinn. Hestene stampet med bena, kastet med hodet og blåste skyer av damp gjennom neseborene mens de stakkars kjørekarene krøket seg sammen på hesteryggene.

Harriet klynget seg til lakeiens arm og kjente hvordan de korte støvlene hennes gled på steintrappen da de gikk forsiktig ned til vognen. Hun så bort på Janet i samme øyeblikk som piken slapp Coopers arm for å skynde seg ned de siste trinnene for å åpne døren for Harriet.

«Janet! Nei!»

Det var for sent. De hørte et skrik gjennom den ulende vinden idet Janet mistet fotfestet på det nest siste trinnet. Bena ble borte under henne, og hun falt bakover på trappen med det ene benet bøyd under seg.

«Å, nei!» Harriet skyndte seg så godt hun kunne dit piken hennes lå. «Janet? Er alt bra med deg?»

«Ja, mylady. Jeg …» Janet skrek da hun forsøkte å reise seg, et gjennomtrengende og hulkende hvin. «Å, mylady! Ryggen min! Det … au! Benet! Jeg kan ikke røre det!»

«Å, store himmel!» Tenk om det var brukket? Harriet husket bare så altfor godt hvor smertefullt et brudd kunne være, en smerte som i hennes tilfelle hadde vært lammet av en enda større angst. Hun skjøv disse bekymringene langt bort, der de hørte hjemme. I fortiden. «Kan du bære henne bort til vognen, Cooper?»

Lakeien bøyde seg for å løfte Janet, men piken dyttet ham bort. «Nei! Ikke rør meg. Det gjør vondt!»

Harriet satte seg på huk ved siden av Janet og tok den behanskede hånden hennes. «Vi kan ikke la deg ligge her i snøen. Du kommer til å fryse i hjel.»

«Jeg kan ikke å røre meg, mylady. Jeg orker det ikke. Og jeg kan ikke reise i den kjerra, ikke slik de kjører. Jeg klarer det ikke.» Ordene hennes druknet i en jamring.

Hva skulle hun gjøre nå? Harriet stirret gjennom snøen og bort på vognen og hestene. De var bare så vidt synlige. Været ble verre. Hun måtte få Janet flyttet.

«La meg gjøre det.» En hånd grep henne i skulderen og den dype stemmen avbrøt den indre panikken hennes.

Benedict.

Den instinktive trangen til å rive seg løs fra berøringen hans kjempet mot lettelsen over at det var hjelp for hånden. Hun så seg rundt og merket seg de harde øynene hans og den stramme munnen. Hun bet kjevene sammen. Janet var det eneste hun måtte bekymre seg for nå.

«Takk», sa hun.


Andre kapittel

Benedict Poole gikk tilbake til biblioteket etter at han hadde fulgt Harriet til soveværelset der det siste gjenværende medlemmet av familien hans lå for døden. Han skjenket seg et nytt glass brandy og satte seg foran peisen mens han grublet tankefullt over kvinnen som han hadde trodd at han aldri skulle se igjen. Han svelget en munnfull av spriten og skar en grimase. Hun var allerede skyld i at han drakk, og hun hadde vært her hvor lenge – en halv time?

Travle lyder fra den store hallen en stund senere avbrøt tankene hans, de umiskjennelige lydene av avreise. Han ville ikke ta farvel. Hun hadde ikke vist ham en slik høflighet for så lenge siden.

Et siste glimt. Det var alt.

Han stilte seg ved vinduet, skjult bak gardinet så et streifende blikk ikke skulle avsløre ham. Snøen drev vannrett foran huset, og han hørte hvordan vinden ulte. Han hadde vært så fortapt i tankene sine at han ikke engang hadde merket at været hadde forverret seg. Tre skikkelser, godt innpakket mot kulden, kom til syne øverst på trappen. De to minste klamret seg til armene til den store i midten, sannsynligvis en av lakeiene hans. Harriet sto inntullet i en kappe med pelskantet hette i en dyp, intens blåfarge. Han så dem gå forsiktig ned trappetrinnene da den andre kvinnen – Harriets pike – plutselig slapp taket i lakeiens arm og lot til å ile frem. Benedict skvatt og skulle til å rope en advarsel selv om hun ikke ville høre ham, men før han rakk å si en lyd, skled hun og falt.

Han stoppet ikke for å tenke seg om, men løp til døren, gjennom hallen og ut. Den kalde luften stakk som isnåler mot ansiktet hans da han skyndte seg ned trappen og holdt på å falle selv i farten. Pikens ben – det kunne være brukket. Hun måtte ikke flyttes. Kanskje han kunne trekke det på plass … Han hadde hjulpet mer enn én skipslege med benbrudd på reisene sine. Han skjøv til side alle nerver og tvil.

Harriet satt på huk ved siden av Janet, som ristet på hodet og tryglet med gråtkvalt stemme om at ingen måtte røre henne. Han grep etter Harriet, som lot til å ville trekke Janet på bena.

«La meg gjøre det», sa han.

Harriet snudde seg og så på ham med uransakelig blikk. Øynene hennes, som en gang hadde vært så uttrykksfulle, var vaktsomme. Nesen og kinnene hennes var røde, men leppene hadde en blålig tone da hun sa: «Takk.»

«Gå inn og vent», sa han. «Varm deg og bli tørr. Vi skal ta oss av piken din.»

«Janet», sa hun. «Hun heter Janet. Det er ryggen så vel som benet. Du … du vil ikke gjøre noe som er vondt for henne?»

«Det kan jeg ikke love. Vi er nødt til å flytte henne, men først må vi få benet på plass. Be Crabtree komme med brandy og noe å forbinde benet med. Det er butleren», la han til da hun hevet et øyebryn. «Vær forsiktig når du …»

Hun spiddet ham med blikket. «Jeg har ikke tenkt å risikere å falle etter å ha sett hva som skjedde med Janet», sa hun.

Panikken var forsvunnet fra stemmen hennes, og nå oste den av forakt. Benedict trakk på skuldrene. Humøret hennes spilte ingen rolle for ham. Harriet tok av seg kappen og la den over den skrekkslagne piken før hun skrittet forsiktig opp trappen.

Benedict så bort på lakeien, og nå så han at det var Cooper. «Benet kan være brukket. Har du noen gang hjulpet til å trekke et ben på plass?» spurte han.

«Det har jeg», sa en ukjent stemme. En av kjørekarene hadde hoppet ned fra hesten og kom bort til Benedict. «Jeg er vant til det», la han til med et flir. «Alltid noen som brekker noe når det er hester involvert.»

«Be kameraten din å sette hestene i stallen igjen for natten», sa Benedict. «Damene drar ingen steder.»

Benedict satte seg på huk ved siden av den vettskremte piken.

«Ikke rør meg!» skrek hun. «Det er ryggen. Jeg holder det ikke ut.»

«Hysj nå», sa Benedict da piken begynte å hulke. «Vi må sjekke om benet er brukket. Det må settes på plass før vi kan flytte deg.»

Butleren kom til syne og stavret forsiktig ned til der Janet lå.

«Ah, Crabtree. Takk.» Benedict tok glasset og holdt det til Janets lepper. «Drikk.»

Janet ristet på hodet. «Jeg rører aldri …»

«Drikk. Det hjelper til å dempe smerten mens vi retter opp benet og flytter deg.»

Benedict satte glasset til munnen hennes og kløp henne i haken for å tvinge munnen opp. Det var ikke tid til finfølelse. Kulden hadde trukket gjennom klærne og han var nedkjølt allerede. Janet måtte være i en enda verre forfatning der hun lå på de snødekte trappetrinnene.

«Hva gjør dere? Hvordan går det med henne?»

Han vred på hodet. Harriet var kommet tilbake og tittet over skulderen hans.

«Jeg trodde jeg hadde bedt deg om å holde deg innendørs.»

«Janet er mitt ansvar. Jeg kan hjelpe til.»

«Hvis du vil hjelpe til, gå innenfor.»

Blikket hennes ville ha lammet ham om han ikke allerede hadde vært stivfrossen helt inn til margen.

«Ikke gå fra meg, mylady. Vær så snill.»

Harriet krøket seg ned ved Benedicts side og grep Janets hender. Hele lårets lengde presset inn mot hans et øyeblikk, og han merket at hun flyttet seg unna akkurat i samme øyeblikk som han gjorde det samme, så de ikke berørte hverandre. En annen lakei kom til syne, han bar på tøy og en trelem, og fortalte at de hadde sendt bud på legen.

Benedict skjøv Janets kappe til side og løftet skjørtet hennes mens Harriets beroligende mumling akkompagnerte Janets klynking. Et nærmere blikk på det bøyde benet vekket Benedicts håp. Foten så forvridd ut og det gjorde en brukket ankel ganske sannsynlig, men leggen lot til å være intakt. En rosa flekk i snøen antydet at hun hadde fått et sår.

Benedict henvendte seg til Cooper og kjørekaren. «Hvis ryggen hennes er skadet, må vi være veldig forsiktige når vi flytter henne.» Han instruerte mennene i hvordan de skulle snu henne over på siden mens de holdt ryggen hennes så rett som mulig. Han velsignet i stillhet den tiden han hadde tilbrakt sammen med Josiah Buckley, skipslegen, på den siste reisen tilbake til England fra India. Han visste kanskje ikke hvordan han skulle hjelpe Janet, men han visste hvordan han skulle unngå å gjøre ting verre.

De neste par minuttene var et helvete. Benedict bet tennene sammen og rettet forsiktig ut Janets ben, deretter skar han av henne støvelen med en kniv som kjørekaren rakte ham. Det var en annen nyttig kunnskap han hadde lært av Buckley – en skadet fot eller ankel hovnet opp og gjorde støvler vanskelige å få av. Benedict avledet tankene sine fra Janets skrik ved å tenke på sjøreisen. Den ulende vinden minnet ham om stormen som nesten hadde senket skipet, og han kjente at hjertet begynte å hamre og hendene skalv. Han knep øynene sammen og svelget redselen. Det er ikke virkelig. Jeg er her på Tenterfield, ikke om bord … Så ble han rykket tilbake til full åndsnærværelse av at en behansket hånd dekket hans. Han så inn i de kjente, fiolette øynene.

«Du er flink», mumlet hun. Han fokuserte på leppene hennes: så altfor nær … vidunderlig fyldige … så fristende. «Ikke mist motet nå.»

Benedict trakk pusten skjelvende, og den iskalde luften fremkalte andre minner, og en skarp prikking i tinningene. Ikke livstruende minner som stormen, men forstyrrende for sjelefreden i alle fall. Minner om Harriet og sviket hennes. Hånden hans ble støere, og han fortsatte å skjære opp Janets støvel til han fikk den av.

Benedict og kjørekaren brukte de lange tøyremsene til å binde henne fast til trelemmen. Benedict reiste seg stivt, og de to lakeiene løftet brettet og bar Janet opp trappen og inn i huset. Benedict grep rundt Harriets albu og motsto forsøket hennes på å riste seg løs. Han støttet henne opp trappen og inn i hallen.

«Hvorfor har du sendt bort vognen?» spurte hun straks inngangsdøren hadde lukket seg bak dem og stengt den virvlende snøen ute. «Jeg har reservert rom på Rose Inn.»

«Dere blir her i natt.»

«Det vil jeg absolutt ikke!» Stemmen hennes dirret av raseri. «Overnatte på Tenterfield Court uten anstand?» Harriet marsjerte bort til Crabtree som var i ferd med å gå opp trappen etter lakeiene. «Send en mann ned til stallene, er du snill, med beskjed om å komme tilbake med vognen.»

«Piken din kan ikke reise.»

Harriet virvlet rundt og stirret på Benedict. «Jeg er helt klar over at Janet må bli igjen her», freste hun. «Men jeg er i god form og vil ikke bli her hvor jeg ikke er velkommen.»

«Jeg trodde du var bekymret for omdømmet ditt, og så vil du bo på et offentlig vertshus uten så mye som en kammerpike som anstand?» sa Benedict slepende. «Du store min, lady Brierley. Jeg må virkelig lure på om din motvilje mot å bli her på Tenterfield har mindre med omdømmet ditt å gjøre og mer med redselen din for å miste selvbeherskelsen.»

«Hvordan våger du?» Harriets øyne lynte, og leppene ble stramme. Hun henvendte seg til Crabtree igjen, som sto og ventet tålmodig ved foten av trappen. Han stirret diskret ut i intet og var personifiseringen av en erfaren butler. «Er det en pike her som kan bli med meg til vertshuset?»

Crabtrees blikk gikk forbi Harriet med et stumt spørsmål til Benedict, som gjorde en liten, negativ bevegelse med hodet.

«Jeg beklager, mylady», sa Crabtree, «men ettersom sir Malcolm er så syk, og nå når vi har piken din å ta oss av, er jeg dessverre ikke i stand til å unnvære noen av tjenerne. Og jeg er overbevist om at det ikke ville være klokt å våge seg ut på en slik reise i dette været selv om den er kort.»

Tilfredsstillelsen som Benedict tillot seg å føle ved å forpurre Harriets planer, glødet bare noen få sekunder. Nærværet hennes kunne bare rive opp gamle sår. Hvorfor hadde han insistert på at hun skulle bli?

«Gi meg beskjed når legen kommer», glefset han over skulderen mens han tok trappen to og to skritt om gangen og forbannet seg selv i sitt stille sinn.

På soverommet byttet han til tørre klær, så begynte han å gå frem og tilbake i rommet med hodet fylt av Harriet.

Da hun var blitt meldt, hadde det nesten lammet ham. Hjertet hans hadde hamret mot ribbena og han var blitt svett i håndflatene. Hun kunne ikke ha visst – kunne hun – at han var her for å ta seg av sin døende fetter. Glimtet av håp, som straks sluknet, hadde vekket sinne og uro i ham. Likegyldig hvilken grunn hun hadde for å besøke Malcolm, ønsket han ikke å vite det. Han var her selv kun av pliktfølelse overfor sin tidligere formynder. Han følte ingen hengivenhet for sir Malcolm, men han sto i gjeld til ham for å ha støttet ham økonomisk helt siden Benedicts foreldre døde. Malcolm hadde sørget for at Benedict fikk gå på de beste skolene, og deretter universitetet i Cambridge, og av den grunn skyldte Benedict ham en viss omtanke.

Han hadde ikke behøvd å møte Harriet i det hele tatt – han kunne ha henvist henne til en av tjenerne. Han skulle ha gjort det, men pokker heller, det ville ha vært ensbetydende med å innrømme at han fremdeles brydde seg. Dessuten – og han kunne like godt være ærlig mot seg selv – hadde nysgjerrigheten fått overtaket. Han hadde villet se hvordan hun var blitt, denne juvelen som så skånselsløst hadde sveket ham og hjertet hans; som hadde erklært ham sin kjærlighet og deretter kaldblodig giftet seg med en annen for å oppnå en tittel og rikdom.

Før han hadde møtt henne, hadde han gått inn i biblioteket for å styrke seg på et glass brandy fra karaffelen som sto der. Hun lot ikke til å trenge noen slik ekstra støtte. Han kom inn i stuen og fant henne kjølig og elegant, en absolutt vidunderlig kvinne, med den samme manken av skinnende hår, blekt som måneskinn, som han husket så altfor godt. Det hadde klødd i fingrene hans etter å ta ut hårspennene og se lokkene falle ned over skuldrene hennes igjen. Hun var litt rundere enn han husket henne, men så hadde hun også vært en ung pike da de hadde forelsket seg i hverandre. En rettelse, tenkte han og snøftet av selvforakt, da han hadde forelsket seg. Og øynene – enorme, fiolblå, med tette vipper – de var like bemerkelsesverdige som de alltid hadde vært. Han hadde alltid tenkt på dem som vinduer til sjelen hennes. Han snøftet bittert over sin ungdommelige naivitet. Nå, takket være elleve års erfaring, kunne han innse at øynene hadde løyet like lett som den myke, sensuelle munnen med de fyldige, rosa leppene.

Så synd at et så perfekt ytre skjulte en så beregnende tispe.

*

Senere, før middagen, besøkte Benedict Malcolm på soverommet hans, som var blitt vanen hans i de sju dagene som var gått siden han hadde ankommet Tenterfield Court. Malcolms pust var blitt merkbart mer skurrende i løpet av den siste uken og gikk raskere enn noen gang, som om hvert åndedrag manglet evnen til å tilfredsstille behovet for oksygen. Han trakk en stol bort til sengen og satte seg. Malcolms øyne var lukket, og huden hans var nesten gjennomsiktig.

Benedict la hånden sin over den papirtynne huden på Malcolms hånd på sengeteppet. Huden var kjølig til tross for den kvelende varmen i rommet. Svetten brøt frem på Benedicts panne og overleppe, og han kjente at han ble svett i nakken under tørkleet som han hadde knyttet rundt halsen til ære for middagsgjesten.

Pokker ta henne! Hvorfor hadde hun behøvd å komme? Nå ville hun bli her i hele natt, en sirene som kalte på ham like intenst som om hun hadde ligget i sengen ved siden av ham. Han tvang tankene bort fra Harriet da Malcolm rørte på seg. Øynene åpnet seg, nesten som om selv den lille bevegelsen var en altfor stor anstrengelse for de svinnende kreftene hans.

«Skal du ut?»

Benedict fomlet brydd med halsduken. Malcolm hadde fremdeles evnen til å degradere ham til en umoden guttunge med bare en enkel bemerkning. Han hadde vært en likegyldig formynder med liten interesse for Benedict, som bare hadde vært åtte år gammel da han ble foreldreløs. Etter hvert som Benedict ble mer moden og utviklet en større forståelse for verden, hadde Malcolms oppførsel og omdømme ikke brakt annet enn skam. Men nå, til tross for at han fant det vanskelig å føle noen sorg over Malcolms nært forestående død, kunne han ikke annet enn å synes synd på mannen for hvordan han led.

«Jeg kledde meg om til middag før jeg kom på besøk i aften.» Løgnen rant glatt over Benedicts tunge. Men han glemte stadig vekk at selv om Malcolms kropp sviktet ham, var hodet like skarpt som alltid.

«Har den skjøgen gått?»

«Skjøge?»

«Brierley-kvinnen. Hun hadde ikke noe her å bestille … Jeg fortalte henne … Fletcher? Er hun gått?»

Fletcher så på Benedict, som nikket svakt med hodet. «Ja, sir», sa han. «Hun forlot huset like etter at hun hadde besøkt deg.»

«Bra. Godt å bli kvitt henne. Ikke ha noe med henne å gjøre, hører du, gutt?»

Benedict bet i seg irritasjonen over å bli tiltalt på den måten. Han var en vellykket forretningsmann. Riktignok var han sir Malcolms arving og ville arve både baroniet og Tenterfield, men han hadde ikke bruk for mannens støtte eller penger lenger. Han var sin egen herre nå.

Det var rart å tenke på at han snart ville være herre på Tenterfield. Da han kom dit for en uke siden, hadde han stirret opp på den mursteinsrøde hovedbygningen med en følelse av vantro ved tanken på at dette stedet ville bli hans. Han kjente allerede eierstoltheten og hadde sverget på at han ville gjenopprette både dets omdømme og Poole-familiens gode navn etter årene med ødeleggelse på grunn av sir Malcolms vanære.

«Jeg har ikke til hensikt å ha noe med henne å gjøre, det kan du føle deg helt trygg på», sa Benedict. Men så la han nysgjerrig til: «Hva har du egentlig imot henne? Jeg trodde Brierley var en venn av deg.»

«Det har ingen ting med saken å gjøre. Jeg så hva den lunefulle oppførselen hennes gjorde med deg. Hun er ikke til å stole på.»

Benedict kjente at øynene hans ble smale. Brydde Malcolm seg om følelsene hans nå? Eller kanskje han visste mer om Brierleys ekteskap enn det han sa. Hadde Harriet bedratt Brierley også? Han skjøv stolen bakover og reiste seg.

«Du bør hvile», sa han. «Jeg ser deg i morgen.»

Han gikk ned. Harriet og kvelden som ventet lekte i tankene hans og kvernet i magen.

